યહૂદીઓને બંદી બનાવવાનું કાર્ય આટલું યોજનાબદ્ધ રીતે થઈ રહ્યું હશે તેની કલ્પના તો વિયેનાથી આવેલા સેદલસેકના સાવ નાનકડા નાઝી વિરોધી સંગઠનમાં પણ કોઈએ કરી ન હતી! શિન્ડલર તો અહીં માત્ર નૈતિકતાની વાત કહી રહ્યો હતો, પરંતુ એક તરફ જ્યારે આખુંયે યુરોપ આ વિકટ યુદ્ધમાં ફસાઈ ચૂક્યું હતું ત્યારે એવું તો કઈ રીતે માનવું, કે હજારો માણસો, કિંમતી રેલમાર્ગો, સામાન સંઘરવાની અઢળક ઘનફૂટ જગ્યા, ઈજનેરીના મોંઘામાં મોંઘા સંસાધનો, સંશોધન અને વિકાસ વિભાગના વૈજ્ઞાનિકોનું આવડું મોટું ટોળું, સંગીન અધિકારીવર્ગ, સ્વયંચાલિત શસ્ત્રોનો આખો ભંડાર અને ગોળીઓથી લથબથ મેગેઝીનોને જર્મનીના રાષ્ટ્રીય સમાજવાદીઓ દ્વારા આ કામ પાછળ ફાળવવામાં આવી રહ્યા હતા! અને એ પણ એવા હત્યાકાંડને પાર પાડવા માટે, કે જેની પાછળ જર્મનીનું કોઈ લશ્કરી કે આર્થિક હિત સમાયેલું ન હોય! કોઈ કારણ હતું એ તો માત્ર માનસીક હતું! ડૉ. સેદલસેકે એવી અપેક્ષા રાખી હતી, કે તેમણે તો માત્ર યહૂદીઓએ સહન કરવો પડતો ભૂખમરો, તેમની આર્થિક સંકડામણ, શહેરમાં તેમના પર થતા હિંસક હુમલા અને મિલકતોની માલિકી છીનવી લેવા જેવી મુસીબતોની વાતો જ સાંભળવી પડશે! અને એવા છૂટક સંઘર્ષની વાતો તો યહૂદીઓના ઇતિહાસમાંથી પણ મળી આવે તેમ હતી!